**Έκθεση της Κοινοβουλευτικής Επιτροπής Θεσμών, Αξιών και Επιτρόπου Διοικήσεως για το νομοσχέδιο «Ο** **περί του Ελέγχου της Ανάληψης Εργασίας στον Ιδιωτικό Τομέα από Πρώην Κρατικούς Αξιωματούχους και Ορισμένους Πρώην Υπαλλήλους του Δημοσίου και του Ευρύτερου Δημόσιου Τομέα (Τροποποιητικός) Νόμος του 2022»**

**Παρόντες:**

 Δημήτρης Δημητρίου, πρόεδρος Μαρίνος Μουσιούττας

 Νίκος Γεωργίου Αλεξάνδρα Ατταλίδου

 Ανδρέας Πασιουρτίδης Ανδρέας Θεμιστοκλέους

 Η Κοινοβουλευτική Επιτροπή Θεσμών, Αξιών και Επιτρόπου Διοικήσεως μελέτησε το πιο πάνω νομοσχέδιο σε οχτώ συνεδρίες της, που πραγματοποιήθηκαν στο διάστημα από τις 16 Φεβρουαρίου μέχρι τις 28 Σεπτεμβρίου 2022. Στο πλαίσιο των συνεδριάσεων αυτών κλήθηκαν και παρευρέθηκαν ενώπιον της επιτροπής εκπρόσωποι του Υπουργείου Δικαιοσύνης και Δημοσίας Τάξεως, του Υπουργείου Άμυνας, του Τμήματος Δημόσιας Διοίκησης και Προσωπικού του Υπουργείου Οικονομικών, της Νομικής Υπηρεσίας της Δημοκρατίας, της Αστυνομίας Κύπρου, της Εθνικής Φρουράς, της Πυροσβεστικής Υπηρεσίας Κύπρου, της Κεντρικής Τράπεζας της Κύπρου, η ανεξάρτητη ειδική επιτροπή που προβλέπεται στον περί του Ελέγχου της Ανάληψης Εργασίας στον Ιδιωτικό Τομέα από Πρώην Κρατικούς Αξιωματούχους και Ορισμένους Πρώην Υπαλλήλους του Δημοσίου και του Ευρύτερου Δημόσιου Τομέα Νόμο του 2007 [Ν.114(Ι)/2007], εκπρόσωποι της Παγκύπριας Συντεχνίας Δημοσίων Υπαλλήλων (ΠΑΣΥΔΥ), της Ανεξάρτητης Συντεχνίας Δημοσίων Υπαλλήλων Κύπρου (ΑΣΔΥΚ), της Παγκύπριας Συντεχνίας ΙΣΟΤΗΤΑ, του Συνδέσμου Αξιωματικών Κυπριακού Στρατού, του Συνδέσμου Υπαξιωματικών Κυπριακού Στρατού και του Συνδέσμου Πυροσβεστών Κύπρου. Σημειώνεται ότι σε μια συνεδρία της επιτροπής κλήθηκε επίσης να παραστεί ο Γενικός Εισαγγελέας της Δημοκρατίας, ο οποίος εκπροσωπήθηκε από λειτουργό του Γραφείου του.

 Σημειώνεται περαιτέρω ότι στο στάδιο της συζήτησης του νομοσχεδίου παρευρέθηκαν επίσης και τα μέλη της επιτροπής κ. Γιώργος Κάρουλλας, Ειρήνη Χαραλαμπίδου, Παύλος Μυλωνάς και Ζαχαρίας Κουλίας, καθώς και το μη μέλος της επιτροπής κ. Μάριος Μαυρίδης.

 Σκοπός του νόμου που προτείνεται, όπως αυτός αρχικά κατατέθηκε στη Βουλή, είναι η τροποποίηση του περί του Ελέγχου της Ανάληψης Εργασίας στον Ιδιωτικό Τομέα από Πρώην Κρατικούς Αξιωματούχους και Ορισμένους Πρώην Υπαλλήλους του Δημοσίου και του Ευρύτερου Δημόσιου Τομέα Νόμου, ώστε να διευρυνθεί το πεδίο εφαρμογής του με τη συμπερίληψη στον ορισμό του όρου «υπάλληλος του δημόσιου και του ευρύτερου δημόσιου τομέα» των μελών της Αστυνομίας. Σύμφωνα με τα στοιχεία που κατατέθηκαν στην επιτροπή, η εν λόγω τροποποίηση προωθείται για κάλυψη ερμηνευτικού κενού, καθότι ο όρος «κρατικός αξιωματούχος» περιλαμβάνει τον Αρχηγό και τον Υπαρχηγό της Αστυνομίας, με αποτέλεσμα να προκύπτει ότι ήταν σαφής πρόθεση του νομοθέτη ο υπό αναφορά νόμος να εφαρμόζεται και στα μέλη της Αστυνομίας. Συναφώς, με την εν λόγω διεύρυνση του πεδίου εφαρμογής του νόμου και στα μέλη της Αστυνομίας αυξάνεται ο αριθμός των ελεγχόμενων κρατικών υπαλλήλων που θα υποχρεούνται να εξασφαλίζουν άδεια πριν από την ανάληψη εργασίας στον ιδιωτικό τομέα, μετά την αποχώρησή τους από τη θέση που κατείχαν στον δημόσιο τομέα ή στον ευρύτερο δημόσιο τομέα, διάταξη η οποία δυνατόν να λειτουργήσει αποτρεπτικά σε φαινόμενα διαπλοκής και διαφθοράς.

 Κρίνεται σκόπιμο να σημειωθεί ότι το 2019 είχε διευρυνθεί το πεδίο εφαρμογής του εν λόγω νόμου αναφορικά με τα ελεγχόμενα πρόσωπα με τη συμπερίληψη και άλλων κρατικών αξιωματούχων, καθώς και όλων των υπαλλήλων του δημόσιου και του ευρύτερου δημόσιου τομέα οι οποίοι υπηρετούν σε θέση ανώτερη της μισθοδοτικής Κλίμακας Α13. Ειδικότερα, στον νόμο περιλήφθηκαν υπάλληλοι υπουργείων, τμημάτων, υπηρεσιών ή οργανισμών δημόσιου δικαίου που υπηρετούν σε θέση στη μισθοδοτική Κλίμακα Α13 και άνω ή και σε αντίστοιχη με αυτή μισθοδοτική κλίμακα. Περαιτέρω, είχε παρασχεθεί η δυνατότητα στην ανεξάρτητη ειδική επιτροπή η οποία εξετάζει τις αιτήσεις που υποβάλλονται από τα ελεγχόμενα πρόσωπα να ελέγχει αυτεπάγγελτα ή κατόπιν καταγγελίας οποιονδήποτε υπάλληλο του δημόσιου και του ευρύτερου δημόσιου τομέα, ανεξαρτήτως μισθοδοτικής κλίμακας, για σκοπούς προστασίας του δημόσιου συμφέροντος.

 Στο πλαίσιο της συζήτησης του νομοσχεδίου η επιτροπή εισηγήθηκε την επέκταση του πεδίου εφαρμογής της οικείας νομοθεσίας και σε άλλους αξιωματούχους και υπαλλήλους του δημόσιου και του ευρύτερου δημόσιου τομέα πέραν των μελών της Αστυνομίας.

 Ειδικότερα, η επιτροπή εισηγείται την επέκταση του πεδίου εφαρμογής της ισχύουσας νομοθεσίας, ώστε οι διατάξεις της να εφαρμόζονται:

1. στον Γενικό και Βοηθό Εισαγγελέα της Δημοκρατίας,
2. στον Διοικητή και Υποδιοικητή της Κεντρικής Τράπεζας της Κύπρου,
3. στον Αρχιπύραρχο της Πυροσβεστικής Υπηρεσίας,
4. στον Αρχηγό και Υπαρχηγό της Εθνικής Φρουράς,
5. στους δικαστές οιουδήποτε δικαστηρίου,
6. στα μέλη της Πυροσβεστικής Υπηρεσίας,
7. στα μέλη του Στρατού της Δημοκρατίας,
8. στα μέλη των σωμάτων ασφαλείας ανεξαρτήτως κλίμακας και
9. στα πρόσωπα, όπως αυτά ορίζονται στον όρο «υπάλληλος του δημόσιου και του ευρύτερου δημόσιου τομέα», τα οποία υπηρέτησαν με σύμβαση ιδιωτικού δικαίου.

 Οι απόψεις των ενδιαφερόμενων μερών συνοψίζονται στα ακόλουθα:

1. Σε σχέση με τη συμπερίληψη του Διοικητή και του Υποδιοικητή της Κεντρικής Τράπεζας της Κύπρου στο πεδίο εφαρμογής του υπό τροποποίηση νόμου, η εκπρόσωπος της Κεντρικής Τράπεζας της Κύπρου κατέθεσε στην επιτροπή σχετικό υπόμνημα και επισήμανε ότι η συμπερίληψη του Διοικητή και του Υποδιοικητή της Κεντρικής Τράπεζας δεν είναι αναγκαία, καθότι σύμφωνα με τον περί Κεντρικής Τράπεζας της Κύπρου Νόμο οι εν λόγω αξιωματούχοι δε δύναται να αναλάβουν θέση ή να αποκτήσουν συμφέρον σε οποιοδήποτε αδειοδοτημένο πιστωτικό ίδρυμα ή χρηματοοικονομικό ίδρυμα ή θυγατρική αυτών λειτουργεί στη Δημοκρατία ή ελέγχεται από οργανισμό που λειτουργεί στη Δημοκρατία και βρίσκεται κάτω από την εποπτεία της Κεντρικής Τράπεζας ή να δεχθούν οποιαδήποτε αντιμισθία από αυτούς για δύο έτη μετά τον τερματισμό του διορισμού τους. Επιπρόσθετα, ενημέρωσε την επιτροπή για τη διαδικασία που πρέπει να ακολουθείται, σε περίπτωση που οι εν λόγω αξιωματούχοι προτίθενται να ασκήσουν αμειβόμενη επαγγελματική δραστηριότητα εντός διετίας από τη λήξη της θητείας τους ή την παύση των καθηκόντων τους, αναφέροντας ότι οι υπό αναφορά αξιωματούχοι υποχρεούνται να ενημερώσουν εγγράφως τον πρόεδρο του οικείου ανώτατου οργάνου της Ευρωπαϊκής Κεντρικής Τράπεζας (ΕΚΤ) και την επιτροπή δεοντολογίας, η οποία εκδίδει γνώμη ως προς τη σχετική μεταβατική περίοδο (cooling off period). Η εν λόγω γνώμη διαβιβάζεται στο διοικητικό συμβούλιο της ΕΚΤ, το οποίο απευθύνει σύσταση στην οικεία εθνική αρμόδια αρχή ή στην εθνική κεντρική τράπεζα, οι οποίες ενημερώνουν το διοικητικό συμβούλιο σχετικά με ενδεχόμενη ύπαρξη κωλύματος ως προς την εφαρμογή της σύστασης.
2. Η Αρχιπρωτοκολλητής, τοποθετούμενη επί της εισήγησης της επιτροπής για συμπερίληψη των δικαστών στις διατάξεις της ισχύουσας νομοθεσίας, διατύπωσε γραπτώς τις απόψεις του Ανωτάτου Δικαστηρίου σε σχετική επιστολή της προς τη Βουλή, στην οποία εκφράζεται η διαφωνία του Ανωτάτου Δικαστηρίου στην εν λόγω εισήγηση. Ειδικότερα, στην εν λόγω επιστολή επισημάνθηκε ότι οι δικαστές, ως εκ της θέσης τους, δεν κατέχουν οποιαδήποτε προνομιακή πληροφόρηση, ώστε να κινδυνεύει το δημόσιο συμφέρον, σε περίπτωση που εργαστούν στον ιδιωτικό τομέα μετά την αφυπηρέτησή τους. Επιπρόσθετα, στην ίδια πιο πάνω επιστολή αναφέρεται ότι προβλέπεται ήδη στον περί Δικηγόρων Νόμο σχετικός περιορισμός αναφορικά με την ανάληψη εργασίας από δικαστές μετά την αφυπηρέτησή τους. Σύμφωνα με την εν λόγω διάταξη, πρόσωπο το οποίο κατέχει δικαστικό λειτούργημα και αποχωρεί ή αφυπηρετεί από την υπηρεσία της Δημοκρατίας δε δικαιούται να εμφανίζεται ως δικηγόρος ενώπιον οποιουδήποτε δικαστηρίου για περίοδο ενός έτους μετά την αποχώρηση ή αφυπηρέτησή του από την υπηρεσία αυτή.
3. Ο εκπρόσωπος του Κλάδου Αστυνομικού Σώματος Παγκύπριας Συντεχνίας ΙΣΟΤΗΤΑ, ο οποίος κατέθεσε στην επιτροπή γραπτό υπόμνημα, συμφώνησε με τη συμπερίληψη των μελών της Αστυνομίας στο πεδίο εφαρμογής του νομοσχεδίου, νοουμένου ότι τηρείται η αρχή της αναλογικότητας. Περαιτέρω, πρότεινε όπως οι υποψήφιοι για διορισμό σε θέση στην οποία θα κατέχουν προνομιακή πληροφόρηση ενημερώνονται πρώτα για τις σχετικές πρόνοιες του οικείου νόμου, προτού τα πρόσωπα αυτά αποδεχτούν την προσφορά για διορισμό τους σε τέτοια θέση.
4. Ο Σύνδεσμος Αξιωματικών Κυπριακού Στρατού και ο Σύνδεσμος Υπαξιωματικών Κυπριακού Στρατού συμφώνησαν με τη συμπερίληψη των μελών του Κυπριακού Στρατού στις πρόνοιες του νομοσχεδίου. Σε σχετικό γραπτό υπόμνημα του Συνδέσμου Αξιωματικών Κυπριακού Στρατού επισημάνθηκε ότι μόνο οι κατέχοντες βαθμό Ταξίαρχου και άνω κατέχουν προνομιακή πληροφόρηση, τόσο σε θέματα διοίκησης όσο και σε θέματα εθνικής ασφάλειας. Περαιτέρω, o εκπρόσωπος του Συνδέσμου Υπαξιωματικών Κυπριακού Στρατού επισήμανε ότι κατά την εξέταση αίτησης μέλους του Κυπριακού Στρατού το κριτήριο που πρέπει να λαμβάνεται υπόψη από την αρμόδια επιτροπή είναι η κατοχή προνομιακής πληροφόρησης και όχι η μισθοδοτική κλίμακά του και εισηγήθηκε όπως για τον σκοπό αυτό, κατά την εξέταση αιτήματος μέλους της Εθνικής Φρουράς από την ανεξάρτητη ειδική επιτροπή, συμμετέχει σε αυτήν ως παρατηρητής και λειτουργός του Υπουργείου Άμυνας.
5. Ο εκπρόσωπος του Συνδέσμου Πυροσβεστών Κύπρου, ο οποίος κατέθεσε στην επιτροπή γραπτό υπόμνημα, συμφώνησε με την εισήγηση της επιτροπής για συμπερίληψη των μελών της Πυροσβεστικής Υπηρεσίας Κύπρου στο πεδίο εφαρμογής του υπό τροποποίηση νόμου, σημειώνοντας παράλληλα ότι μόνο οι αξιωματούχοι και τα μέλη της Πυροσβεστικής Υπηρεσίας που υπηρετούν σε θέση της οποίας η μισθοδοτική κλίμακα είναι η Α13 και άνω κατέχουν προνομιακή πληροφόρηση που ενδεχομένως να τύχει χρήσης σε βάρος του κράτους και του δημόσιου συμφέροντος.
6. Οι εκπρόσωποι του Υπουργείου Άμυνας και της Εθνικής Φρουράς συμφώνησαν με την επέκταση του πεδίου εφαρμογής της βασικής νομοθεσίας, ώστε να περιληφθούν και τα μέλη του Κυπριακού Στρατού που υπηρετούν στη μισθοδοτική Κλίμακα Α13 και άνω του κρατικού μισθολογίου.
7. Η εκπρόσωπος της Αστυνομίας Κύπρου, εκπροσωπώντας και το Υπουργείο Δικαιοσύνης και Δημοσίας Τάξεως, ανέφερε ότι η επέκταση του πεδίου εφαρμογής της οικείας νομοθεσίας, ώστε να περιλαμβάνει και τα μέλη της Αστυνομίας και της Πυροσβεστικής Υπηρεσίας Κύπρου ανεξαρτήτως μισθοδοτικής κλίμακας, είναι περιττή, καθότι με βάση τα εδάφια (3Β) και (3Γ) του άρθρου 4 της υπό τροποποίηση νομοθεσίας παρέχεται η δυνατότητα στην ανεξάρτητη ειδική επιτροπή, αυτεπάγγελτα ή κατόπιν καταγγελίας, να καλεί σε συμμόρφωση υπάλληλο ανεξαρτήτως της μισθοδοτικής του κλίμακας, σε περίπτωση που κρίνει ότι υπάρχει ενδεχόμενο επηρεασμού του δημόσιου συμφέροντος λόγω προνομιακής πληροφόρησης που, ως εκ της θέσεώς του, το πρόσωπο αυτό κατέχει. Παράλληλα, ενημέρωσε την επιτροπή για την πρόθεση του υπουργείου να υιοθετήσει μια ειδική εσωτερική διαδικασία, με την οποία το υπουργείο να ενημερώνει την ανεξάρτητη ειδική επιτροπή για υπαλλήλους που υπηρετούν σε κλίμακα κατώτερη της Α13 και κατέχουν προνομιακής φύσεως πληροφόρηση.
8. Ο εκπρόσωπος της ΠΑΣΥΔΥ συμφώνησε με την εισήγηση για επέκταση του πεδίου εφαρμογής της υπό τροποποίηση νομοθεσίας για συμπερίληψη σε αυτήν των μελών της Αστυνομίας, της Πυροσβεστικής Υπηρεσίας Κύπρου και της Εθνικής Φρουράς.
9. Η πρόεδρος της ανεξάρτητης ειδικής επιτροπής κατέθεσε στην κοινοβουλευτική επιτροπή κατάλογο με τις αποφάσεις που εξέτασε η ανεξάρτητη ειδική επιτροπή για την περίοδο από το 2019 μέχρι σήμερα και διαφώνησε με την εισήγηση της κοινοβουλευτικής επιτροπής να συμπεριλάβει στις διατάξεις της ισχύουσας νομοθεσίας τους δικαστές, σημειώνοντας ότι μια τέτοια συμπερίληψη θα αντίκειτο στη συνταγματικά κατοχυρωμένη αρχή της διάκρισης των εξουσιών. Επιπροσθέτως, επισήμανε ότι, κατ’ επιταγή του άρθρου 158 του Συντάγματος της Κυπριακής Δημοκρατίας, η αντιμισθία και οι λοιποί όροι υπηρεσίας οιουδήποτε δικαστή δε δύναται να μεταβληθούν δυσμενώς για αυτόν μετά τον διορισμό του, επιχείρημα το οποίο απορρίφθηκε από την κοινοβουλευτική επιτροπή.
10. Η εκπρόσωπος του Γραφείου του Γενικού Εισαγγελέα της Δημοκρατίας, υιοθετώντας τη θέση της προέδρου της ανεξάρτητης ειδικής επιτροπής, διαφώνησε με τη συμπερίληψη στο πεδίο εφαρμογής της υπό τροποποίηση νομοθεσίας του Γενικού Εισαγγελέα της Δημοκρατίας, του Βοηθού Γενικού Εισαγγελέα της Δημοκρατίας και των δικαστών. Σημείωσε ότι οι θέσεις των δύο αξιωματούχων απολαμβάνουν τους ίδιους όρους εργασίας με αυτούς των δικαστών, όπως αυτοί ορίζονται στο άρθρο 158 του Συντάγματος της Κυπριακής Δημοκρατίας, με αποτέλεσμα να μη δύναται να μεταβληθούν οι όροι εργασίας τους μετά τον διορισμό τους. Περαιτέρω, ζήτησε να διατυπωθεί ορθά ο τίτλος Βοηθού Γενικού Εισαγγελέα της Δημοκρατίας στο νομοσχέδιο, σύμφωνα με την ανάλυση που γίνεται στην πρόσφατη γνωμάτευση του Γενικού Εισαγγελέα της Δημοκρατίας αναφορικά με τους ορθούς τίτλους ορισμένων αξιωματούχων οι οποίοι προβλέπονται στο Σύνταγμα της Κυπριακής Δημοκρατίας.
11. Η εκπρόσωπος του Τμήματος Δημόσιας Διοίκησης και Προσωπικού, κατ’ εντολή της επιτροπής, κατέθεσε γραπτώς στοιχεία αναφορικά με τον αριθμό των δημόσιων υπαλλήλων που αφυπηρέτησαν κατά τα έτη 2019 μέχρι 2021 από τη μισθοδοτική Κλίμακα Α13 και άνω. Σε σχέση με τις εισηγήσεις της επιτροπής για την περαιτέρω διεύρυνση του πεδίου εφαρμογής της υπό τροποποίηση νομοθεσίας, συμφώνησε με τη συμπερίληψη των μελών της Αστυνομίας, των μελών της Πυροσβεστικής Υπηρεσίας Κύπρου και αυτών της Εθνικής Φρουράς. Ωστόσο, εξέφρασε επιφυλάξεις για τη συμπερίληψη των δικαστών στις διατάξεις του εν λόγω νόμου, καθότι, σύμφωνα με την ίδια, η εισήγηση αυτή δε συνάδει με το πνεύμα και τη φιλοσοφία της βασικής νομοθεσίας. Περαιτέρω, σε ό,τι αφορά την προσθήκη πρόνοιας, ώστε να περιληφθούν στον ορισμό του όρου «υπάλληλος του δημόσιου και του ευρύτερου δημόσιου τομέα» πρόσωπα τα οποία υπηρέτησαν με σύμβαση ιδιωτικού δικαίου, εισηγήθηκε όπως η πρόνοια αυτή περιοριστεί σε συμβάσεις εργασίας, ώστε να μην εφαρμόζεται σε άλλης φύσεως συμβάσεις, όπως π.χ. σε συμβάσεις για ανάθεση εκτέλεσης έργου.

 Βουλευτές μέλη της επιτροπής, σχολιάζοντας τις πιο πάνω απόψεις, δήλωσαν ότι πρέπει να υπόκεινται σε έλεγχο και οι αφυπηρετήσαντες δικαστές, καθώς και οι υπόλοιποι προτεινόμενοι κρατικοί αξιωματούχοι, ώστε, σε περίπτωση που επιθυμούν να αναλάβουν εργασία στον ιδιωτικό τομέα μετά την αφυπηρέτησή τους, να υπόκεινται στην ίδια προβλεπόμενη διαδικασία του υπό τροποποίηση νόμου για λήψη σχετικής άδειας, πριν αναλάβουν εργασία στον ιδιωτικό τομέα, όπως αυτή ισχύει και για άλλα πρόσωπα που κατέχουν τέτοια ή παρόμοιας φύσης πληροφόρηση, η οποία ενδεχομένως να χρησιμοποιηθεί σε βάρος του κράτους ή του δημόσιου συμφέροντος. Συναφώς, εξέφρασαν την άποψη ότι πρέπει να διαμορφωθούν ανάλογα οι πρόνοιες του νομοσχεδίου, ώστε να υλοποιηθούν οι εν λόγω εισηγήσεις τους σύμφωνα με τα πιο πάνω.

 Στη βάση των πιο πάνω, η επιτροπή τροποποίησε το κείμενο του νομοσχεδίου, ώστε να προστεθεί:

1. ερμηνευτική διάταξη για τον νέο όρο «δικαστής» και τροποποιηθεί ανάλογα ο συνοπτικός τίτλος αυτού, ώστε να αναφέρεται και στους δικαστές,

2. στον ορισμό του όρου «κρατικός αξιωματούχος» ο Γενικός Εισαγγελέας της Δημοκρατίας, ο Βοηθός Γενικός Εισαγγελέας της Δημοκρατίας, ο Αρχιπύραρχος της Πυροσβεστικής Υπηρεσίας, ο Αρχηγός της Εθνικής Φρουράς και ο Υπαρχηγός της Εθνικής Φρουράς,

3. στον ορισμό του όρου «υπάλληλος του δημοσίου και του ευρύτερου δημόσιου τομέα» τα μέλη της Πυροσβεστικής Υπηρεσίας Κύπρου, του Στρατού της Δημοκρατίας, καθώς και πρόσωπα που υπηρέτησαν με σύμβαση εργασίας ιδιωτικού δικαίου,

4. πρόνοια για τα κριτήρια και προϋποθέσεις που πρέπει να λάβει υπόψη η ανεξάρτητη ειδική επιτροπή κατά την εξέταση αίτησης δικαστή, προκειμένου να αποφασίσει κατά πόσο μπορεί ή όχι να αναλάβει εργασία στον ιδιωτικό τομέα.

 Η Κοινοβουλευτική Επιτροπή Θεσμών, Αξιών και Επιτρόπου Διοικήσεως, αφού έλαβε υπόψη όλα όσα τέθηκαν ενώπιόν της και αφού τροποποίησε το κείμενο του νομοσχεδίου σύμφωνα με τα πιο πάνω, κατέληξε στις ακόλουθες θέσεις:

1. Ο πρόεδρος και το μέλος της επιτροπής βουλευτές της κοινοβουλευτικής ομάδας του Δημοκρατικού Συναγερμού και το μέλος της βουλευτής της Δημοκρατικής Παράταξης εισηγούνται την ψήφιση του νομοσχεδίου σε νόμο.
2. Το μέλος της επιτροπής βουλευτής της κοινοβουλευτικής ομάδας ΑΚΕΛ-Αριστερά-Νέες Δυνάμεις, το μέλος της βουλευτής του Κινήματος Οικολόγων-Συνεργασία Πολιτών και το μέλος της ανεξάρτητος βουλευτής επιφυλάχθηκαν να τοποθετηθούν επί των προνοιών του νομοσχεδίου κατά τη συζήτησή του ενώπιον της ολομέλειας του σώματος.

 Υπό το φως των πιο πάνω θέσεων, η Κοινοβουλευτική Επιτροπή Θεσμών, Αξιών και Επιτρόπου Διοικήσεως με την παρούσα έκθεσή της υποβάλλει το νομοσχέδιο ενώπιον της ολομέλειας του σώματος για τη λήψη τελικής απόφασης.

 Σημειώνεται ότι, σε περίπτωση ψήφισης του νομοσχεδίου σε νόμο, πρέπει να τροποποιηθεί ο τίτλος του, ώστε να αναφέρεται ως «Ο περί του Ελέγχου της Ανάληψης Εργασίας στον Ιδιωτικό Τομέα από Πρώην Κρατικούς Αξιωματούχους και Δικαστές και Ορισμένους Πρώην Υπαλλήλους του Δημοσίου και του Ευρύτερου Δημόσιου Τομέα (Τροποποιητικός) Νόμος του 2022».

1η Νοεμβρίου 2022

Αρ. Φακ.: 23.01.063.024-2022

ΜΣ/ΕΧ/ΧΧ